CELEX: C2004/146/05
Language: da
Date: 2004-05-29 00:00:00
Title: Sag C-175/04: Sag anlagt den 13. april 2004 af Kongeriget Spanien mod Kommissionen for De Europæiske Fællesskaber.

29.5.2004   
            
            
               DA
            
            
               Den Europæiske Unions Tidende
            
            
               C 146/4
            
         Sag anlagt den 13. april 2004 af Kongeriget Spanien mod Kommissionen for De Europæiske Fællesskaber.
   (Sag C-175/04)
   (2004/C 146/05)
   Ved De Europæiske Fællesskabers Domstol er der den 13. april 2004 anlagt sag mod Kommissionen for De Europæiske Fællesskaber af Kongeriget Spanien ved Abogado del Estado Lourdes Fraguas Gadea, og med valgt adresse i Luxembourg.
   Kongeriget Spanien har nedlagt følgende påstande:
   
               —
            
            
               Beslutningen af 4. februar 2004 (1) annulleres, for så vidt som der herved er sket udelukkelse fra fællesskabsfinansiering i forhold til Spanien som følge af »utilstrækkelige kvalitative kontrolforanstaltninger« (7 314 117 EUR) med hensyn til produktionsstøtte til virksomheder, der forarbejder tomater, og udelukkelse som følge af »manglende overholdelse af tidsplanen for leveringer« (1 277 630,65 EUR) med hensyn til støtte til producenter af visse citrusfrugter.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Produktionsstøtte til virksomheder, der forarbejder tomater:
   Kommissionens tjenestegrene er af den opfattelse, at den fremgangsmåde, der gennemføres med hensyn til den kvalitative kontrol med de færdige produkter, ikke er i overensstemmelse med artikel 15 i Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager. De har derfor foreslået en korrektion på 10 % af de samlede udgifter til denne støtteform i Spanien. I Spanien foretages der imidlertid hvert år kontrol med alle virksomhederne i hele produktionsåret. Endvidere foretages der i overensstemmelse med artikel 15, stk. 1, litra a), i forordning nr. 504/97 i de udvalgte virksomheder en yderligere analytisk kontrol med de færdigvarer, der kan være genstand for en ansøgning om støtte, hvilket ikke indebærer, at de øvrige virksomheder har begået uregelmæssigheder.
   Støtte til producenter af visse citrusfrugter:
   Kommissionens tjenestegrene har begrundet forslaget om den finansielle korrektion med, at der er foretaget overførsler af de aftalte mængder mellem forskellige leveringsperioder. Imidlertid regnede det i høståret 1997/1998 betydeligt mere end normalt, hvilket i visse områder og distrikter gav anledning til problemer med hensyn til plukningen af forskellige frugter, der kunne høstes, samt forsinkelser med hensyn til modningen af sene sorter. Disse omstændigheder medførte en ændring af de tidsplaner for leveringer, der var anført i kontrakterne. De spanske myndigheder påberåbte sig lige fra starten, at der var tale om force majeure. Endvidere fandtes der i høståret 1997/1998 for de flerårige kontrakter ikke bestemmelser om overdragelser mellem de mængder, der var fastsat for hvert kvartal i tidsplanen. Det kan derfor ikke anses for en ulovlig adfærd, når det ikke udtrykkeligt er fastsat i forordningen, og navnlig ikke, når der for efterfølgende produktionsår er mulighed for overførsler af aftalte mængder mellem forskellige leveringsperioder.
   
      (1)  Kommissionens beslutning 2004/136/EF af 4.2.2004 om udelukkelse fra EF-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, EFT L 40, s. 31.